ฮั่งเส็งปิดร่วง 809.10 จุด จากกระแสคาดเฟดขึ้นดอกเบี้ยเดือนนี้
ฮั่งเส็งปิดร่วง 809.10 จุด จากกระแสคาดเฟดขึ้นดอกเบี้ยเดือนนี้
12 ก.ย. 2559

ดัชนีฮั่งเส็งตลาดหุ้นฮ่องกงปิดร่วงลงอย่างหนักกว่า 3% ดัชนีฮั่งเส็งร่วงลง 809.10 จุด หรือ 3.36% ปิดที่ 23,290.60 จุด เนื่องจากกระแสคาดการณ์ที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนนี้ หลังจากเจ้าหน้าที่ระดับสูงของเฟดได้ออกมาแสดงความคิดเห็นในเรื่องดังกล่าว
ภาวะการซื้อขายในตลาดหุ้นฮ่องกงเป็นไปอย่างซบเซาตลอดทั้งวัน เพราะได้รับแรงกดดันจากการคาดการณ์ที่ว่า เฟดอาจจะปรับขึ้นดอกเบี้ยในการประชุมเดือนนี้ หลังจากนายเอริค โรเซนเกรน ประธานเฟด สาขาบอสตัน และนายโรเบิร์ต แคปแลน ประธานเฟด สาขาดัลลัส ได้ออกมาสนับสนุนให้เฟดปรับขึ้นดอกเบี้ย
นายนายโรเซนเกรน เตือนว่า เฟดเผชิญความเสี่ยงมากขึ้น หากชะลอการปรับขึ้นอัตราดอกเบี้ยออกไปนานเกินไป ดังนั้นการใช้นโยบายคุมเข้มอย่างค่อยเป็นค่อยไปจึงมีความเหมาะสม
ด้านนายโรเบิร์ต แคปแลน ประธานเฟด สาขาดัลลัส กล่าวว่า ปัจจัยที่สนับสนุนให้เฟดปรับขึ้นอัตราดอกเบี้ย กำลังมีน้ำหนักมากขึ้นในช่วงหลายเดือนที่ผ่านมา